KIRJALLINEN KYSYMYS P-2079/01 esittäjä(t): Sebastiano Musumeci (UEN) komissiolle. Sisilian kanaalissa sattunut haaksirikko ja vainajien nostaminen hylystä.



Virallinen lehti nro 040 E , 14/02/2002 s. 0181 - 0182



KIRJALLINEN KYSYMYS P-2079/01 esittäjä(t): Sebastiano Musumeci (UEN) komissiolle (3. heinäkuuta 2001) Aihe: Sisilian kanaalissa sattunut haaksirikko ja vainajien nostaminen hylystä Jouluna 1996 Sisilian rannikolle haaksirikkoutui Eurooppaan matkalla ollut alus, joka kuljetti 283 intialaista, pakistanilaista ja srilankalaista laitonta maahanmuuttajaa. Kukaan laittomista siirtolaisista ei onnistunut pelastautumaan tältä hirvittävältä tragedialta. Muutamat portopalolaiset kalastajat ovat äskettäin löytäneet aluksen hylyn ja lukuisien onnettomuuden uhrien ruumiit. Voisiko komissio näin ollen myötätunnon osoituksena ryhtyä toimiin, jotta hukkuneiden ruumiit voitaisiin nostaa hylystä, ottaen huomioon, että yksikään Välimeren alueen maiden kansallisista tai alueellisista elimistä ei ole halunnut ottaa tätä tehtävää hoitaakseen? Mitä aloitteita komissio edistää, jotta saataisiin paljastettua tämän toivon matkan ja muiden vastaavien tapausten takana olevat, laittomia siirtolaisia hyväksikäyttävät rikolliset, jotka kuljettavat siirtolaisia Etelä-Italian rannikolle? Näille seuduille saapuu yhä enemmän laittomia siirtolaisia yhteisön ulkopuolisista maista, koska Italian viranomaiset eivät ole ryhtyneet riittäviin toimiin laittoman siirtolaisuuden ehkäisemiseksi ja torjumiseksi. António Vitorinon komission puolesta antama vastaus (17. syyskuuta 2001) Komission muistissa on vielä tämä joulukuussa 1996 tapahtunut inhimillinen tragedia, jossa 283 laitonta siirtolaista sai surmansa laivan haaksirikkouduttua Sisilian kanaalissa. Se ei kuitenkaan valitettavasti voi sitoutua tukemaan toimia uhrien hylystä nostamiseksi. Viimeisten viiden vuoden aikana useat eri kokoiset laittomia siirtolaisia kuljettavat alukset ovat haaksirikkoutuneet Välimeren alueen jäsenvaltioiden rannikolla. Laittomat siirtolaiset matkustavat jopa henkensä uhalla. Siirtolaisia salakuljettavat rikollisjärjestöt ovat yleisesti valmiita jopa uhraamaan ihmishenkiä kiinnijäämisen välttääkseen. Matkan varrella on kuitenkin myös monia muita vaaroja, joiden uhreiksi laittomat siirtolaiset voivat joutua. On siis ehdottoman tärkeää kehittää Euroopan unionin tasoisia toimintatapoja laittoman siirtolaisuuden ehkäisemiseksi ja erityisesti siihen kytkeytyneitä rikollisjärjestöjä vastaan. Neuvosto antoi kesäkuussa 2001 direktiivin, jossa määritellään laittomassa maahantulossa, liikkumisessa ja maassa oleskelussa avustaminen, ja lisäksi asiaan liittyvän puitepäätöksen rikosoikeudellisten puitteiden vahvistamisesta laittomassa maahantulossa ja maassa oleskelussa avustamisen ehkäisemiseksi. Avustajia voidaan asettaa syytteeseen kyseisten säädösten perusteella. Lisäksi neuvosto antoi Schengenin sopimuksen soveltamisesta tehdyn yleissopimuksen 26 artiklan määräyksiä täydentävän direktiivin, jossa liikenteenharjoittajien velvollisuudet on määritelty tarkemmin. Joulukuussa 2000 komissio antoi tiedonannon ihmiskaupan torjumisesta ja lasten seksuaalisen hyväksikäytön ja lapsipornografian torjumisesta. Tiedonanto sisältää puitepäätösehdotuksen neuvostolle ihmiskaupan torjumisesta. Komissio pitää tärkeänä ryhtyä mahdollisimman pian toimenpiteisiin laitonta siirtolaisuutta vastaan, mitkä ilmenevät Euroopan yhteisön perustamissopimuksen 63 3. b) artiklassa (ent. 73 K artikla). Se aikoo siis aloittaa perusteelliset keskustelut tulevasta tiedonannosta, jonka avulla pyritään toimimaan yleisesti laitonta siirtolaisuutta vastaan. Tiedonanto otetaan käsiteltäväksi tulevien viikkojen aikana.